**UNIVERZITA J. SELYEHO**

**Pedagogická fakulta**



**Príkaz dekana č. 2/2022 o podmienkach čerpania prázdnin doktorandov dennej formy štúdia na PF UJS v akademickom roku 2022/2023**

**KOMÁRNO 2022**

Dekanka Pedagogickej Fakulty Univerzity J. Selyeho (ďalej len „PF UJS“) podľa článku 3 ods. 9 Všeobecných zásad doktorandského štúdia Univerzity J. Selyeho (ďalej len „Zásady“) vydáva tento príkaz:

Článok 1

Predmet úpravy

1. Tento príkaz ustanovuje podmienky čerpania prázdnin doktorandov PF UJS v dennej forme štúdia v akademickom roku 2022/2023.

Článok 2

Podmienky čerpania prázdnin doktorandov

1. Doktorand dennej formy štúdia, podľa čl. 3 ods. 9 Zásad, má nárok na prázdniny v rozsahu 8 týždňov (40 pracovných dní) za akademický rok.

2. Doktorandom, ktorým vznikol nárok na prázdniny v akademickom roku 2022/2023, prikazujem čerpať prázdniny nasledovne:

a) zimné prázdniny: od 22. 12. 2022 (vrátane) do 05. 01. 2023 (vrátane) – 10 pracovných dní,

b) letné prázdniny: od 17. 07. 2023 (vrátane) do 11. 08. 2023 (vrátane) – 20 pracovných dní,

c) 10 pracovných dní môže doktorand čerpať počas akademického roka podľa vlastného uváženia.

3. Podľa čl. 3 ods. 9 Zásad, prázdniny nie je možné prenášať do ďalšieho akademického roka.

4. Na prítomnosť doktoranda v dennej forme štúdia, podľa čl. 3 ods. 4 Zásad, dohliada vedúci príslušnej katedry PF UJS, na ktorú je doktorand zaradený.

5. Doktorand je povinný svoju neprítomnosť dopredu písomne oznámiť vedúcemu príslušnej katedry PF UJS a uviesť dôvod svojej neprítomnosti.

6. Dôvodom ospravedlnenej neprítomnosti môže byť: a) čerpanie prázdnin podľa čl. 2 ods. 2 tohto príkazu, b) návšteva u lekára, c) pracovná neschopnosť.

7. Schválená služobná cesta doktoranda je považovaná za čas, počas ktorého doktorand riadne plní svoje povinnosti podľa zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

V Komárne, 12. 12. 2022

Dr. habil. PaedDr. Kinga Horváth, PhD.

dekanka PF UJS